text: Borgmester: Vi vil have flere grise
  21 november 2012 kl. 13.06
  Horsens-borgmester vil have flere grisestalde.
  Horsens-borgmester Peter Sørensen vil have flere grisestalde.
  Det samme vil Danish Crown.
  Derfor har Peter Sørensen tilbudt Danish Crown et samarbejde om en hurtig kommunal sagsbehandling, når der skal bygges nye svinestalde.
  Peter Sørensens udmelding kommer som en følge af, at Danish Crown mangler grise. 
  Koncernen vil indføre en støtteordning for landmænd, der bygger nye slagtesvinestalde. Målet er at bremse den seneste tids voldsomme fald i antallet af slagtninger i Danmark.
  - Det ligger mig meget på sinde at understøtte landbruget og slagterierne, og jeg vil gerne herfra støtte initiativet. Jeg vil selv lægge mig i selen for at sikre en smidig sagsbehandling og vil opfordre landets borgmestre til at gøre det samme, siger borgmester Peter Sørensen.
  